Az állampolgári jogok országgyűlési biztosának
Jelentése
az OBH 5045/2007. számú ügyben

Előadó: dr. Budai Andrea
Az eljárás megindulása
A panaszos beadványában az APEH Közép-magyarországi Regionális Igazgatósága (a továbbiakban: adóhatóság) eljárását sérelmezte. Előadta, hogy feleslegessé vált illetékbélyeg visszatérítésére irányuló kérelmére nem kapott választ, és a bélyeg ellenértékét sem utalták át a számára. 
A panasz alapján felmerült a jogállamiság elvéből fakadó jogbiztonság követelménye sérelmének, illetve közvetlen veszélyének gyanúja, ezért az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján vizsgálatot indítottam.
Ezzel egyidejűleg, az Adó- és Pénzügyi Ellenőrzési Hivatal elnökét vizsgálat tartására kértem fel.

Az érintett alkotmányos jog
1949. évi XX. törvény a Magyar Köztársaság Alkotmánya
2. § (1) Magyar Köztársaság független demokratikus jogállam.

Az alkalmazott jogszabályok
1990. évi XCIII. törvény az illetékekről
94.§ (1) A megrongálódott, a tévesen felragasztott, továbbá a feleslegessé vált illetékbélyeg értékét az ügyfél részére vissza kell téríteni.
(2) A visszatérítés az illetékbélyeg, illetőleg az illetékbélyeggel ellátott irat benyújtása mellett az eljáró hatóság székhelye vagy az ügyfél lakóhelye (székhelye) szerint illetékes állami adóhatóságnál írásban kérhető.
2003. évi XCII. törvény az adózás rendjéről
37. § (4) … Ha a költségvetési támogatást az adóhatóság állapítja meg, a kiutalást az erről szóló határozat jogerőre emelkedésétől számított 30 napon belül kell teljesíteni…
(6) Ha az adóhatóság a kiutalást késedelmesen teljesíti, a késedelem minden napjára a késedelmi pótlékkal azonos mértékű kamatot fizet. 
2004. évi CXL. törvény a közigazgatási hatósági eljárás és szolgáltatás általános szabályairól
33. § (1) Az érdemi határozatot az (5) bekezdésben meghatározott időponttól számított harminc napon belül kell meghozni. Ennél rövidebb határidőt bármely jogszabály, hosszabbat, pedig törvény vagy kormányrendelet állapíthat meg.
(7) Az eljáró hatóság vezetője – ha azt törvény nem zárja ki – az ügyintézési határidőt indokolt esetben egy alkalommal, legfeljebb harminc – kiskorú ügyében legfeljebb tizenöt – nappal meghosszabbíthatja. Erről értesíteni kell az ügyfelet és mindazokat, akiket az eljárás megindításáról értesítettek.

A megállapított tényállás és a vizsgálat megállapításai
A panaszos 2007. február elsején 6000 forint feleslegessé vált illetékbélyeg visszatérítésére irányuló kérelmet terjesztett elő az adóhatóságnál.
Az első fokú adóhatóság csupán a 2007. december 3-án kelt, 3121548398 számú határozatával rendelte el a panaszos számára a 6000 forint értékű illetékbélyeg ellenértékének visszatérítését postai úton. Az APEH Elnöke tájékoztatott arról is, hogy intézkedett a 6000 forinton túl az adóhatóságot terhelő késedelmi kamat kifizetéséről is. 
A vizsgálatom során megállapítottam, hogy az adóhatóság a jogszabályban előírt ügyintézési határidőn belül nem hozott érdemi döntést, azt csak jelentős késedelemmel tette meg. Ezért az adóhatóság eljárása visszásságot okozott a jogállamiság elvéből fakadó jogbiztonság követelményével és a tisztességes eljáráshoz való joggal összefüggésben.
Tekintettel azonban arra, hogy a panaszos ügye megnyugtatóan rendeződött, vizsgálatomat – intézkedés nélkül – lezárom. Felkérem azonban az APEH Elnökét, hogy hívja fel a munkatársai figyelmét a jogszabályban előírt ügyintézési határidő betartására, annak garanciális jelentőségére.

Budapest, 2008. február 29.

Dr. Szabó Máté sk.